Lucrările de reabilitare se fac prin Apa Nova, compania care operează rețeaua de apă și canal din București, și costă 7 milioane de euro, banii fiind plătiți de companie. Acestea se vor finaliza în toamnă.

Apa Nova a demolat în ultimele zile bucăți din fântânile arteziene de la Piața Unirii, deși Primăria Capitalei și societatea comercială au anunțat că vor face doar lucrări de reabilitare. Mai multe imagini care surprindeau demolarea au fost postate pe rețelele de socializare, alături de mesaje de îngrijorare și nemulțumire. Într-un răspuns transmis Hotnews.ro, reprezentanții Apa Nova spun că fac lucrări de demolare doar la zidul de îmbinare deoarece tehnologia care va fi inclusă în fântâna impune existența unei suprafețe plane, neobturată de pereți.

“Proiectul de reabilitare a fântânilor din zona Unirii este unul extrem de amplu, atât la nivel de elemente arhitecturale, cât și la nivel tehnic. De asemenea, suprafața mare a fântânilor a generat evaluări multe și complexe ale proiectului în sine, înainte de orice implementare. De aceea, procesul presupune repararea sau refacerea pereților laterali ai fântânilor, care includ ornamente și elemente arhitecturale, dar, de asemenea, procesul include înlocuirea instalațiilor, echipamentelor, luminilor, camerelor tehnice, placărilor, mozaicurilor, și altor elemente arhitecturale ori ornamentale din interiorul fântânilor perimetrale. În cadrul proiectului s-a constatat că, din cauza uzurii fizice avansate (de mai bine de 30 de ani aceste fântâni nu au fost renovate), se poate retine în noua lucrare cel mult 10% din partea placată. Zidul de îmbinare dintre fântâni va comporta lucrări de demolare deoarece tehnologia care va fi inclusă în fântâna din cadrul noului proiect impune existența unei suprafețe plane neobturată de pereți. Acest perete este singura zonă care comportă astfel de intervenții”, se arată în răspunsul transmis de Apa Nova la solicitarea HotNews.ro.